เปิดค่ามอเตอร์เวย์ “บางปะอิน-โคราช” รถ 4 ล้อจ่ายสูงสุด 240 บ. สาย “บางใหญ่-กาญจนฯ” 150 บ.
"กรมทางหลวง" เปิดอัตราค่าผ่านทางมอเตอร์เวย์ 2 สาย “บางปะอิน-โคราช” รถ 4 ล้อจ่ายสูงสุด 240 บ. สาย “บางใหญ่-กาญจนบุรี” 150 บ. เน้นจ่ายตามระยะทางใช้งานจริง
"กรมทางหลวง" เปิดอัตราค่าผ่านทางมอเตอร์เวย์ 2 สาย “บางปะอิน-โคราช” รถ 4 ล้อจ่ายสูงสุด 240 บ. สาย “บางใหญ่-กาญจนบุรี” 150 บ. เน้นจ่ายตามระยะทางใช้งานจริง
19 ก.พ. 2563

นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า กระทรวงคมนาคม โดยกรมทางหลวงเตรียมประกาศอัตราค่าธรรมเนียมผ่านทางการใช้ยานยนต์บนทางหลวงพิเศษหมายเลข 6 สายบางปะอิน-นครราชสีมา และทางหลวงพิเศษหมายเลข 81 สายบางใหญ่-กาญจนบุรี หลังผ่านความเห็นชอบจากที่ประชุมคณะรัฐมนตรี (ครม.) แล้ว
โดยกรมทางหลวงพิจารณาค่าธรรมเนียมดังกล่าวตามผลการศึกษาที่คำนึงถึงความสอดคล้องกับสภาพเศรษฐกิจและสังคมในปัจจุบัน อัตราเงินเฟ้อในอนาคต รายได้ค่าธรรมเนียมผ่านทางที่จะจัดเก็บได้ และอัตราผลตอบแทนทางเศรษฐกิจของโครงการ
ด้าน นายสราวุธ ทรงศิวิไล อธิบดีกรมทางหลวง กล่าวว่า ค่าธรรมเนียมผ่านทางหลวงพิเศษทั้ง 2 เส้นทาง จะแบ่งเป็น 2 ส่วน คือ ค่าธรรมเนียมแรกเข้า และค่าธรรมเนียมตามระยะทางที่ใช้จริงจากด่านต้นทางถึงด่านปลายทาง โดยทางหลวงพิเศษหมายเลข 6 สายบางปะอิน-นครราชสีมา มีค่าธรรมเนียมผ่านทางสูงสุดตลอดเส้นทางสำหรับรถยนต์ประเภท 4 ล้อ อยู่ที่ 240 บาท ประกอบด้วย ค่าแรกเข้า 10 บาท และเพิ่มขึ้นตามระยะทาง 1.25 บาทต่อกิโลเมตร
รถยนต์ประเภท 6 ล้อ มีค่าธรรมเนียมสูงสุดตลอดเส้นทาง 380 บาท ประกอบด้วย ค่าแรกเข้า 16 บาท และเพิ่มขึ้นตามระยะทาง 2.00 บาทต่อกิโลเมตร และรถยนต์ประเภทมากกว่า 6 ล้อ มีค่าธรรมเนียมสูงสุดตลอดเส้นทาง 550 บาท ประกอบด้วย ค่าแรกเข้า 23 บาท และเพิ่มขึ้นตามระยะทาง 2.88 บาทต่อกิโลเมตร
ทั้งนี้ ทางหลวงพิเศษหมายเลข 6 สายบางปะอิน-นครราชสีมา มีระยะทาง 196 กิโลเมตร ประกอบด้วยด่านเก็บค่าธรรมเนียมจำนวน 9 ด่าน ได้แก่ ด่านบางปะอิน ด่านวังน้อย ด่านหินกอง ด่านสระบุรี ด่านแก่งคอย ด่านมวกเหล็ก ด่านปากช่อง ด่านสีคิ้ว และด่านขามทะเลสอ โดยมีแผนดำเนินการก่อสร้างแล้วเสร็จและเปิดให้บริการเต็มรูปแบบในปี 2566
ส่วนทางหลวงพิเศษหมายเลข 81 สายบางใหญ่-กาญจนบุรี มีค่าธรรมเนียมผ่านทางสูงสุดตลอดเส้นทางสำหรับรถยนต์ประเภท 4 ล้อ อยู่ที่ 150 บาท ประกอบด้วย ค่าแรกเข้า 10 บาท และเพิ่มขึ้นตามระยะทาง 1.50 บาทต่อกิโลเมตร รถยนต์ประเภท 6 ล้อ มีค่าธรรมเนียมสูงสุดตลอดเส้นทาง 240 บาท ประกอบด้วย ค่าแรกเข้า 16 บาท และเพิ่มขึ้นตามระยะทาง 2.40 บาทต่อกิโลเมตร และรถยนต์ประเภทมากกว่า 6 ล้อ มีค่าธรรมเนียมตลอดเส้นทาง 350 บาท ประกอบด้วย ค่าแรกเข้า 23 บาท และเพิ่มขึ้นตามระยะทาง 3.45 บาทต่อกิโลเมตร
โดยทางหลวงพิเศษหมายเลข 81 สายบางใหญ่-กาญจนบุรี มีระยะทาง 96 กิโลเมตร ประกอบด้วย 8 ด่าน ได้แก่ ด่านบางใหญ่ ด่านนครชัยศรี ด่านศรีษะทอง ด่านนครปฐมฝั่งตะวันออก ด่านนครปฐมฝั่งตะวันตก ด่านท่ามะกา ด่านท่าม่วง และด่านกาญจนบุรี คาดว่าจะก่อสร้างแล้วเสร็จและเปิดให้บริการเต็มรูปแบบภายในปี 2566
สำหรับทางหลวงพิเศษหมายเลข 7 ขณะนี้กรมทางหลวงอยู่ระหว่างการก่อสร้างส่วนต่อขยายตอนพัทยา-มาบตาพุด ระยะทาง 32 กิโลเมตร ประกอบด้วย 3 ด่าน คือ ด่านห้วยใหญ่ ด่านเขาชีโอน และด่านอู่ตะเภา โดยคาดว่าจะเปิดให้บริการเต็มรูปแบบภายในเดือนสิงหาคม 2563
“กรมทางหลวงพิจารณาค่าผ่านทางมอเตอร์เวย์อย่างเหมาะสมและเป็นธรรมที่สุด โดยรายได้จากค่าผ่านทางนั้น กรมทางหลวงจะนำไปเพิ่มคุณภาพการให้บริการแก่ผู้ใช้ทาง ทั้งด้านความสะดวก รวดเร็ว และมีความปลอดภัยสูงสุดในการใช้เส้นทาง ตลอดจนนำไปใช้ในการพัฒนาโครงข่ายมอเตอร์เวย์เส้นทางใหม่ต่อไป” นายสราวุธ กล่าว